FANATIK a aflat că Gigi Becali este aproape să dea o nouă lovitură. Din informaţiile noastre, mijlocaşul defensiv dorit de patronul FCSB este Tudor Băluţă, negocierile dintre cele două părţi fiind avansate.
În direct la FANATIK SUPERLIGA, Gigi Becali declara că este în căutarea unui “număr 6”, mijlocaş defensiv, pentru a avea patru pe care să îi rotească în meciurile din campionat şi cupele europene:
“Mai trebuie un “număr 6”. Noi avem trei, mai trebuie încă unul. Nu l-am ochit încă, dar vreau să avem doi şi doi. Doi care joacă alături de Olaru, doi care joacă alături de Tănase.
Doi care joacă cu Edjouma, doi care joacă cu Olaru. Prima dată vor juca Lixandru şi Şut. Cu ei am curajul să spun Liga Campionilor. Şut şi Lixandru, cu Olaru lângă ei.
Puterea cea mai mare e centrul: Lixandru, Şut, Chiricheş, Olaru, Dawa şi Ngezana. Asta-i puterea echipei. Bine, şi Coman. Puterea fotbalului sunt ăia doi: Şut, Lixandru şi fundaşii centrali.
Îmi dă şi mai mare încredere să avem posesia cu Rapidul cu copii ăia. S-ar putea să avem o surpriză plăcută şi să fim puternici în Europa. Noi nu ştim valoarea echipei acum. Nu o ştie nimeni. Haideţi să vedem”, a spus Gigi Becali la FANATIK SUPERLIGA.
Tudor Băluţă a fost curtat intens în iarnă de Rapid. Giuleştenii au declarat public că vor să îl transfere pe mijlocaşul defensiv prin vocea patronului Dan Şucu, dar fotbalistul a decis să continue alături de echipa lui Hagi:
”Pot să vă confirm în mod oficial că ni-l dorim pe Băluță de la Farul. Un jucător cu un potențial uriaș, care să ne ajute să ne îndeplinim obiectivele”, a spus Dan Şucu în luna ianuarie la FANATIK SUPERLIGA.
Tudor Băluţă a evoluat în 20 de meciuri pentru Farul, în acest sezon, reuşind să marcheze două goluri şi să dea două pase decisive. În vârstă de 25 de ani, a făcut parte din naţionala României U-21, semifinalistă la Euro 2019.
Tot în 2019 a fost transferat de Brighton pentru 2,2 milioane de euro, dar experienţele din străinătate nu au fost cele mai fericite, fiind împrumutat de englezi la Ado den Haag şi Dinamo Kiev înainte de a reveni la Farul Constanţa.
Acum, Tudor Băluţă ar putea face pasul spre campioana României. Concurenţa e accerbă în lotul lui Charalambous, pe postul de mijlocaş defensivi fiind Adrian Şut, Mihai Lixandru şi Baba Alhassan.